钦定古今图书集成/明伦汇编/官常典/第732卷 > 李伯温〈兄伯通 弟守忠 子守正〉
## 钦定古今图书集成/明伦汇编/官常典/第732卷 > 李伯温〈兄伯通 弟守忠 子守正〉

按《元史忠义传》：“伯温，守贤之孙，彀之子也。长兄惟则，
怀远大将军，平阳征行万户，次伯通，岁甲戌，锦州张
致叛，国王木华黎命击之，大战城北，伯通死焉。伯温
行平阳元帅府事，镇青龙堡，专任东征，知平阳已陷，
弟守忠被执，选骁勇拒守。久之，金人尽锐来攻，守卒
夜多遁去，李成开水门导敌入，伯温登堞楼，谓左右”
曰：“吾兄弟仗节拥麾，受方面之寄，今不幸失利，当以
死报国。吾弟已被执，我不可再辱，汝等宜自逃生。”士
卒皆犹豫不忍去，伯温即拔剑杀家属，投井中，以刃
植柱刺心而死。金人登楼，见伯温抱柱如生，无不嗟
叹。子守正，自幼时尝质于木华黎，后为平阳守，活俘
掳甚众，以功授银青荣禄大夫、河东南路兵马都元
帅。岁庚寅，上党、晋阳合兵攻汾州，将陷，守正以义赴
援，众寡不敌，别遣老弱百人，曳薪扬尘，多张旗帜，敌
惧，遂解去。汾人持牛酒迎犒者道不绝，且泣谢曰：“幸
公完是州，德甚大，愿奉是州以从关中。”兵屯吉州，酋
领杨铁枪以数千人叛，守正出兵擒之。轩成据隰州，
守正往击之，中矢伤足，及归，疮甚。会金人完颜合达
攻平阳，守正裹疮战殁，大帅以其兄守忠代之。守忠
官至银青荣禄大夫、河东南路兵马都元帅，兼知平
阳府事。壬午冬，平阳公胡景山以青龙堡降。尝从攻
益都，北还，军将彭智孙乘间据义州叛，守忠闻之，长
驱抵城下，力战复之。丁亥夏四月，金纥石烈真袭击
平阳，行营招讨使、权国王按察见于《洪洞》，守忠出援
之。会于高梁，师溃入城，平阳副帅夹谷常德潜献东
门以纳金兵，城遂陷。金人执守忠至汴，诱以高爵使
降，守忠属之，语恶，金人怒，置守忠铁笼中，火炙死。